정조 22년
戊午十二月二十日辰時上御便殿都目政事入侍時行都承旨李晩秀左承旨李益運行右承旨申耆左副承旨李海愚右副承旨鄭東觀記事官金啓溫假注書李弘謙李允謙記注官金景煥承膺祚吏曹判書金文淳參判李敬一參議任希存正郞李弘達沈普永李東萬佐郞曺錫中黃基天兵曹判書李時秀參判柳誼參知蔡弘遠正郞李海淸李勉昇佐郞申溆夫宗仁趙台榮金處巖以次進伏訖上曰都政罷後次對當引接政望斯速書入命書榻敎曰未肅拜兵曹堂上許遞前望單子入之待下批牌招先入侍後謝恩又命書榻敎曰平昌郡守鄭來升橫城縣監李廷顯援例相換中和府使柳相穆白川郡守徐敎修相換相換守令除朝辭赴任又命書榻敎曰海西守令皆令今日辭朝時秀曰新除授尙州營將具絎以其父年七十八呈狀乞遞親年旣如此則法不當强令赴任改差何如上曰依爲之時秀曰平昌郡守鄭來升橫城縣監相換事命下矣橫城卽兼營將堂上窠而來升階是堂下何以爲之乎上曰依年前谷山例以堂下權作可也時秀曰五衛將權煥忠壯將崔昌國竝改差何如上曰依爲之竝出擧條命書榻敎曰司饔主簿中赴燕人改差待回還宣傳官窠後職調用命書傳敎曰用人之道日狹官職不出城門內外設有林下待價之士何從而進身科目以外固無論雖以玉署臺諫言之玉堂則近如畿邑只有二人皆衆所共知情勢湖西士夫之鄕其照爛何異京中而亦只有遭故者一人畿湖雖謂之闕如可也湖南有退七十人一人嶺南有遭故一人無故一人若此而擧措何以得宜物情何以稱愜乎兩司之鮮及於諸道亦可推知玉堂之職異於庶官雖難以所居之地名區別除拜此後館錄必先求之於疎逖而未闡之類事嚴飭又命書榻敎曰三陟府使趙岐梁山郡守李文道依上土僉使金養和例司前職履歷又命書榻敎曰兵曹堂上中老病人許遞今日政爲之出待下批牌招先入侍後謝恩又命書榻敎曰違牌臺諫許遞前望單子入之待下批牌招命書傳敎曰武弁堂下時仕積滯在所當念聞兵判言其中最多者四人皆爲六十四歲其在尊年之義亦宜別異白宗海等五衛忠壯忠翊各道中軍中作窠擬入事分付又命書榻敎曰在外摠管特除外許遞前望單子入之都政畢文淳曰臣於見職萬無承堪之望而冒沒行政亦已累月矣今此親臨大政事體自重故不敢不黽勉登筵而用舍之際鑑識素蔑排擬之時瘡疣畢露因已萬萬慙悚而重以宿疾添劇左右思量實無冒居之望伏乞亟垂體諒焉上曰卿亦老矣不待卿言而予亦爲卿曲諒者矣仍命書傳敎曰筵席陳奏若此在前崇秩銓長之政畢後體諒非今斯今豈可一靳一許行吏曹判書金文淳今姑許遞仍敎曰判尹前望點下於卿卿其勿辭行公也命書榻敎曰新除授漢城判尹金文淳牌招上曰吏曹判書前望單子入之出榻敎命政官先退上曰次對及久任郞廳入侍賤臣承命出傳與左議政李秉模右議政沈煥之行左參贊鄭民始行上護軍金持默禮曹判書金載瓚刑曹判書具㢞行大護軍李敬懋趙心泰戶曹判書趙鎭寬漢城左尹申大顯右尹李漢豐禮曹參判李書九行大司諫韓用龜執義柳畊黃海監司曺允大備邊郞金商岳李熙章金錫衡李乘運李彬金𣕖李耆明戶曹正郞權襈金基豐兵曹正郞李海淸李勉昇刑曹正郞韓後衍漢城主簿柳秉均宣惠郞廳洪述祖徐簡修宋持敬掌樂主簿徐興輔訓鍊都監從事官李魯春申大有都摠都事李煥禁衛營從事官李羲甲洪理燮司僕僉正宋煥章主簿南麟耇軍資奉事徐有敎廣興奉事吳琰下直守令寧遠郡守權思漢安城郡守金相儼鳳山郡守李得駿初仕人光陵參奉李光顯昭寧園守奉官李普儉以次進伏訖秉模等曰連日都政經夜酬應聖體候若何上曰一樣矣秉模等曰王大妃殿氣候何如上曰一樣矣秉模曰惠慶宮氣候何如上曰一樣矣上曰次對爲之秉模曰寧海府使閔師宣上疏批旨內諸條皆令廟堂稟處俾有實效其中民庫一款觀於疏辭減若不減未知畢竟釐弊之如何而他邑亦皆如此則烏在其申諭之意乎事命下矣取見其疏本則其一本邑路貰廳卽民庫也每戶歲取牟粗一斗五升都數爲二百九十石零除出各樣役價代錢合一百四十四石今番巡營扇漆卜定永罷之後以其添補錢五十兩移付於該廳而戶減牟粗二升合所減爲三十八石零京外邸人之役價文報持者脚價不得一切革罷只就其中略加刪減事也民庫存減之多少若欲逐邑而上煩朝廷則有壞事體而其要法必先節省用處之源頭裁抑中間之加斂然後本末俱擧名實相副第觀擧行之出場可驗勤慢之如何姑無可以稟處其一上納軍布麤細不等而訓局砲保之布至爲八九升其直爲三兩零合計情費馱價則殆近四兩雖云一疋使是二疋宿衛諸軍之需不可一朝減升減布而小民切骨之冤不可不念博詢廟堂講求通變事也訓局砲保偏稱苦重之役蓋自設營之初所納升數最細於他衙門而然也取見近來所捧則其最細者爲八升餘可直三兩餘最麤者可直二兩餘其爲不均莫甚於此而如欲減其升數通同以可直二兩者爲直則軍心之一朝解體當如何哉凡所除弊之策當先從古歇今苦者而痛加矯正如砲保之從古已然者有難容易着手今姑置之則別人情等事各別嚴飭以時考察其一本府元戶二千四百七十三戶除雜頉所餘良戶不滿八九百矣京外軍摠合爲一千一百三十七名以若民戶較若軍額若是其難而自比安知禮榮川奉化四邑前後移來之額合爲十九名又是邑民難支之一端今若各還其邑則在本邑可以減得新添之丁而係關軍政道臣有難擅便乞令廟堂裁處事也比安等邑之移來軍額該邑姑未快蘇而旣移旋送反不如初不移額道內各邑如有戶多軍少處則令道臣商量狀聞後稟處其一內寺奴婢消耗略盡此專由於籍法不嚴奸弊日滋而然耳今或帳籍旣許退限自明年收單時嚴立科條無容一民隱漏各其來歷及改名從實懸錄絶禁其冒稱至若移寓而始入籍者亦令詳書其前式之籍在官及移接之年條移去移來之際必以本官公文及帳籍憑準然後始許容接如或令前漏籍而移去他鄕者竝與公文而無之則以奸民論其中殘獨修籍時諸費亦許蕩減一從宣頭案所載推尋其支派去處何往而不得覈實哉漏籍之弊非獨內奴爲然許多民僞皆由於此分付廟堂別定條例期於法立事也籍法之申嚴來歷殘獨之許減浮費此惟在於按法而修明量勢而蠲除不可於法典之外更立科條置之其一還上本意備水旱兼陰雨故必也半留半分枵於沿庤於峽多寡不均在常歲爲病民之巨瘼遇災年無補於賑濟者專由於盡分及多寡不均之致耳先行裒多益寡之政使沿峽平均京外各衙門之穀使之半留別其倉庫各置分留事也沿峽不均之弊屢勤飭敎分留必半之論已陳於諸守令上疏覆啓從後稟處何如上曰依爲之出擧條秉模曰廣州留守洪檍上疏批旨內疏辭下廟堂稟處事命下取見其疏本則以爲本府公都會係是國試宜不愆期而病症陡劇此歲設場斷無其望亟許鐫免俾營務不至曠廢爲辭矣衰病雖如此日試役恐不至於難强保障重任不可輕遞使之申飭擧行何如上曰依爲之設行事卽爲草記可也出擧條秉模曰日前政席飭諭以西京良二千石爲風流篤厚之本臣實欽仰而今番大政文倅居多此若久任而責成則吏才之蔚然豈必專美於古哉第於向來漆原縣監朴命燮之移陞善山竊有區區所懷旣以善治而移陞則在善山之民固幸而漆原民之未見成績顧不可惜乎繼自今凡有善治守令勿爲數遞璽書增秩亦依西京之法使官民相安績用益茂然後更爲歷試恐有助於懋實課最之政故敢此仰達矣上曰卿言果好出擧條書入以爲錄置常目之地可也出擧條秉模曰湖西儒疏中堤堰一事不可不卽爲回啓俾中外知朝家採納草野之言以爲懋實之政而但近來本司之所來呈者間多不誠此亦不無爲弊之端矣上曰此如學問工夫雖若迂遠難行而得寸亦寸得尺亦尺勸農之政築堰之方非今創行之事卽我列朝家法而近來之人以此爲迂遠可笑之事可笑從他可笑君臣上下一念孶孶毋遠無實之嫌以是爲第一義另飭修擧則可使游食之徒自歸南畝而逐末之風漸熄則予之能事畢矣擧措雖實而事若不實則豈非大違初志乎明年未正之初殆同改正朔易服色自今番宣綸之日期於墾一畝闢一頃申明關飭俾吾民如有實效則庶不至於一張空言而止豈不休哉先從隗始之意所以優批而豈可每每如是乎但當隨到隨呈以觀其別般好道理矣秉模曰大凡晩成爲悠久之道至若農政則必以一早字爲豫備之方堤堰貯水之節尤貴早圖之也上曰豫之時義大矣哉蓋其始作優游不迫以易理觀之謙卦之下序以豫卦而亦與中庸相爲表裏其至誠不息之工卽豫之一字也故詩之豳風七月篇蔽一言曰豫字之義古之重農蓋如是大抵人功克盡於下則天心悅豫於上屢豐之祥歲歲必降此豈所仰望於天而以農功言之力所及處豈可一任抛置乎自明年爲始第試其以實心行實政乎再明年如是三明年又如是則其後亦當田野日闢生民大益矣以此爲一年殿最考課之政亦無妨卿等各別關飭於諸道俾有懋農之實效可也秉模曰伏承筵敎此後則臣等來會於本司時雖尋常酬酢之間必以農政爲先矣上曰誠意正心等陳談累說之重言復言豈足爲治國平天下而至今免爲左袵尊中國攘夷狄明天理正人心者賴爲是耳蓋其旣言復言亦猶農者之常談反本之政莫如此也豈如逐末之徒日事游食而已乎廟堂之間必以農政擧皆着念言其可否優游厭飫則雖無實效亦足爲一分對揚之道矣秉模曰人皆着念於此則邪學何從而入乎聖敎誠至當矣上曰漢法殺二千石長吏而以田不闢亦置大辟東京則一日大辟萬餘西京則一日大辟亦不下三千其法令之嚴蓋如此漢之其惟良二千石唐之此階前卽萬里之言要不出爲民懋農如欲爲民則惟此長吏之得人如欲得人則亦惟在廟堂之責而守令之通融換差亦或一道古則各道兵營營下官皆以文臣差送者法意甚存至於邊地則擧皆文臣武臣間或差遣而近來則文臣必欲爲承旨堂上無意於邊地故文臣之一有差送武弁無不驚訝殆若奪取渠輩所當爲之職寧不寒心今番都政宣川甲山等邑以文官差出者予意在更張而以權輿之意晉州一窠亦以文臣差擬此後則自平壤府尹以下皆當以文官窠定式亦似無妨耶無論內外官職貴在循名責實而我國事武有未可知者昨日爲防禦者賜密符稱之曰卿而水使若爲水使則呼之以爾明日轉而爲兵使則又賜密符反稱之曰卿此何爲也故相定式專出於重防禦戒躁進之風好則好矣而以今所見此亦如何矣且蔭官則自初仕至詞訟費盡許多辛苦乃得一縣監而所謂武官則自訓鍊主簿間多直除守令如是而何以知治民之術乎今之最可留意者典古而近來吏判則政格則曰不知人才亦曰不知今日大政纔過矣連三日酬應非不難矣予則以爲官擇人之意當其政望之書入也屢回鄭重期得一分可堪之人或有循名責實之效以示其意而守令之差送者亦難保其極救生民一如予心隨事仰體殫竭誠力也吏判所謂不知人者不滿一笑雖眞有不知不知亦罪爲銓官者若者念於得人則寧有不知之理乎山林草野之人政格則雖或不知而人才間多知之則況歷揚淸顯搜攬人物者豈可曰不知乎此後則毋敢以不知二字奏達於筵席事嚴飭使之克祛其弊習以新一代之目可也近日諸般事爲依舊是數年前貌樣世道之憂容有旣乎最可悶者邪學橫流其所以闢而廓之者固宜留意於扶植之政故今政除職一以褒忠奬廉爲先而蔭官之郡守府使者其所留意於民事者大不如爲縣監時府使而若陞牧使則其爲放心猶甚於府使時此爲極至之處故他無所望而然耶蓋西京之治以賢良爲孝廉之本此是去古未遠之致也我朝則取用於科目中人科目中人猶不若蔭官屢典州郡者之習知吏事今日入侍久任官中雄蔭之可用者何限而彼若登第一蹴而爲堂上則萊灣與方伯不過一轉移間事其所需用必勝於自來科目出身矣大抵南行薦卽我朝舊法自今留意於此一節或限品或限年受薦收用則必多差强人且間或設科而範圍之取其尤而用之則得人之道無過於此卿等之意何如秉模曰伏承聖敎此亦漢法蔭官之設科取人未知已例之如何而至於薦用一款極爲要道朝廷之得人才必勝於常調科目中人而但其限年限品有非猝乍間議定臣不敢仰對矣煥之曰設科以試蔭官在先朝特一行之恐不可爲常行之典而至如薦法自三代有之西京之盛專尙吏治由治郡入相則用人之法不必以科目爲準宋朝賢相亦多出於蔭補中人今之蔭官豈獨無學識才調之可追古人者乎臣意則修明薦法以爲進用之地似好矣上曰西京盛際世所餘三代後一治而西京之前卽三代也其所以亮天治正百工亦只是任人而爲之此雖若難於跂及有爲者亦若是矣諸宰各陳所見可也民始曰人與文各異而做時不如說時大體卿相家人爲南行南行子弟亦多宰相雖曰同是吏事內外懸殊內而各司郞署外而守令固可謂之吏事至若戶曹宣惠廳如非綜理者則有難領會黃覇自是良吏猶謂之聲名減於治郡時則通才之難自古然矣今若受薦進用則庶幾爲得人之一助而限年限品恐非可論於懋實之道矣持默曰臣則素無講究者不敢臆對矣㢞曰蔭官或設科或更薦實出於擇人才重官方之聖意而但不能秉公而大拜競行於其間則反恐爲弊臣不敢質言仰對矣敬懋曰無論文蔭武銓曹若以才收用則此爲第一道理而薦法稍久之後似不無弊端矣心泰曰無論文武科試之弊亦自不少蔭官之設科取用未知末稍之如何臣不敢指一仰對矣鎭寬曰人才非文蔭之區別者而習知吏事則蔭官雖若勝於文官科場之工擧皆齟齬者以其一通於蔭路不閑於科工而然也今若使之留意於科目豈無可爲之人乎大顯曰臣無講究者不敢仰對矣漢豐曰設科取人則蔭官亦有可用之才聖敎誠至當矣書九曰事關科製臣不敢臆對而薦法自古已行有何不可之理乎益運曰人才無異於文蔭而取之之道不一其方但薦剡之法如非十分至公則後弊不可勝言惟在上簡之如何矣用龜曰科目取人不過以一日一張文何以知其一人之可否乎耆曰科目試取與受薦取用俱有後弊臣不敢知其便好矣畊曰人才非不在於科目中而年前蔭官之對策別無實效然則南行之取以科目似非要道矣上曰朝取一人拔其尤暮取一人拔其尤雖五十人百人中得若干可用之才其所持身必勝於常調凡薦此非今日決定之事第當留意於此以爲後日之計也煥之曰國舅淸恩之長孫宗善亦爲淸風府院君主祀之孫也其家近頗衰替而聞宗善居家好書爲官飭已見稱於年少儕流之間至於吏事似無所礙矣分付銓曹守令可合之窠先爲調用何如上曰依爲之出擧條命大臣就座民始曰向來二提調徐浩修以曆書二千貼加印事筵稟定式而排比之際頗有不足之患加印一千貼似爲便好故敢此仰達矣上曰依爲之出擧條鎭寬曰頃因德山縣稅穀沈濕事該道狀啓還下送之時口傳下敎內此與全船致敗有異待畢納令該曹稟處事有命矣原船所載稅大同及宮納米太竝一千二百七十四石零鱗次上來今已畢納而當初裝發之際不能審愼行未數里以致半沈雖其穀物依數見在而其在懲礪之道不可以改色準納有所容貸當該守令令該府拿問定罪監色沙格等亦令該道臣從重嚴處何如上曰依爲之過麥秋後捧傳旨可也出擧條上曰久任郞廳以次進前述祖進奏職姓名上曰本廳遺在幾何述祖曰各穀一萬五千石錢七萬八千八百九十二兩矣耆曰宣惠廳郞廳洪述祖筵席進伏之際有所顚錯推考何如上曰依爲之出擧條述祖曰嶺南漕船限十年改造而退船不以自官句管使沙工發賣只以退船價二十石會錄者特出於爲沙工酬勞之典而近來奸弊層生若當改造之限則沙工輒有臨限圖差元無年久使役者則許給於新差沙工實非酬勞之本意自今爲始限滿船沙工考其年限如非六七年者船隻切無許給發賣自本廳一竝句管以爲會錄之意定式施行恐合事宜故敢此仰達矣上曰惠堂亦陳所見可也民始曰退船之劃給以其多年使役之勞也新差者之亦爲出給果無義意依郞廳所奏施行似好矣上曰依爲之出擧條簡修奏職姓名上曰遺在幾何簡修曰大米一千七十一石錢二十九萬一千五百三十八兩見在矣簡修曰訓局軍兵兼料米當初以本廳移納漸增散之無策給代米中作米上下事定式施行矣近來以來移納鮮少各軍門元給代無路繼給每每取貸於惠廳而惠廳收租近亦不敷實有主客俱困之慮自今以後訓局兼料米自該營門拮据上下恐合事宜故敢此仰達矣上曰退與該堂相議言于廟堂草記稟處可也出擧條持敬進奏職姓名上曰汝是宋持常之弟耶持敬曰然矣翊永進奏職姓名上曰故判書之爲衛從司時劃出井田法雖未施行人固質實可貴至今不忘矣翊永曰各道漁鹽船稅道比摠上納事筵稟定式之後摠數都成冊各道則預先修報以爲按簿捧上而京畿一道不爲報來各邑上納之數無路憑知故自本廳每每關飭而終不修報事體苟簡出擧條更爲嚴飭似好故敢此仰達矣上曰依爲之出擧條備邊郞金商岳等以次進奏職姓名各道所掌與民戶災實亦以次仰對上曰渠輩皆能習熟善對近果留意而然耶仍命書榻敎曰備邊郞李亨謙實職宣傳官改差其代以李提督孫熙章令該曹口傳擬入上曰南行部長之未決科出六者謂之武南而西銓官職則初不擧論專屬於吏曹官方之淆亂亦由於此矣南行宣傳官之擬都摠都事蓋有古例宣傳官部長宣薦則一也此不可無一番定式卿等之意何如秉模曰南行宣傳官之擬都摠都事旣有古例則南行部將恐不宜異同矣煥之曰武士有南行宣薦者始得爲南行部將則當與南行宣傳官等耳豈可以蔭仕之列便屬東銓而不得通西銓之武班乎令該曹奉此聖敎仍爲定式以遵古例似好矣上曰依爲之出擧條復衍進奏職姓名上曰此誰也民始曰故參判韓德弼之從孫矣復衍曰本曹禁條中禁屠尤重故嚴飭吏隷凡私屠疊屠之類各別廉察禁斷而至於成均館則聖廟所在所重自別法司禁吏不得踰香橋一步地近聞典僕輩潛屠於館內出賣於懸房以致懸屬多犯疊屠之律云事之寒心莫此爲甚而自臣曹萬無禁戢之道臣意則此後館內犯屠者使本館官員一一摘發嚴加禁斷則似好故敢此仰達矣上曰近來久任郞官之弊甚於西北掌務官此後犯科者隨現草記不飭之泮堂令廟堂亦爲草記論勘堂堂司寇衙門禁吏不敢執捉泮人犯屠之類寧有如許法綱乎近日行公久任官爲先汰去令該府拿問嚴處而法司下屬之侵虐泮隷必多憑藉倍甚此則亦必各別照察束濕可也出擧條命書榻敎曰近日行公成均館久任官竝爲先汰去令該府拿問嚴處仍敎曰近聞閣臣之犯禁有甚於他間有泮人之犯屠而見捉於禁吏者夤緣一閣臣之從他圖囑畢竟脫空云此亦紀綱蕩然之致寧不寒心予之所當初設閣專爲左賢之意而戚里之所不敢爲者閣臣無難冒犯此亦廟堂之責也卿等何不隨事論勘以爲懲一勵百之地乎命書榻敎曰備邊郞金商岳宣傳官加設差下待窠陞實載瓚曰五衛將元最鎭以五子登科大臣筵奏旣已從法典陞資而其子又爲呈狀臣曹以爲五子登科者歲時賜米亦是法典所在請依例啓下云故取考通編則五子登科之人歲賜米事果爲載錄矣元最鎭歲賜米從法典擧行之意分付該曹何如上曰依爲之出擧條理燮進奏職姓名耆曰禁衛營從事官洪理燮筵席奏對之言多不精詳推考何如上曰依爲之出擧條至有敎耆曰軍資奉事徐有敎進伏之際有所失措推考何如上曰依爲之出擧條上曰守令初仕人進前得駿等以次奏職姓名敎得駿曰爾之治績自來有名故所以援例特換下往善爲之也至光顯敎曰今見汝非復舊日樣子須從近入直恪勤奉公可也上曰海伯進前允大進伏敎允大曰今番海西事實無可言矣此後事一以委卿須無擾無沮着念善爲之無負予特換之意也秉模曰前道臣在任稍久凡於事務幾就頭緖而今至此境此後事實難收拾最其營廨繕葺之際不勞民力善爲措劃毋或以營建一事有所取怨於民致煩朝廷則斯可好矣而其中不可不狀請者使之枚報宜矣上曰唯上曰俄者勸農筵敎卿亦聞之矣以大禹之聖盡力乎溝洫者爲其天下之大本是耳予之重農苦心已悉於月前綸音俄筵下敎卿亦體予至意必先留意於務農之政可也仍命次對先退命書公事判付訖仍命退承史以次退出